ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2, εδάφιο 2 της συνθήκης ΕΚ που αφορά κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με τον καθορισμό των υγειονομικών κανόνων για τα ζωικά υποπροϊόντα που δεν προορίζονται για κατανάλωση από τον άνθρωπο

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2000) 574 τελικό 2000/0259 COD): // 19.10.2000

Ημερομηνία της γνώμης της Οικονομικής και Κοινωνικής Επιτροπής: // 26.04.2001

Ημερομηνία της γνώμης του Ευρωπαϊκού Κοινοβουλίου, πρώτη ανάγνωση: // 12.06.2001

Ημερομηνία έγκρισης της κοινής θέσης: // 20.11.2001.

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Το βασικό στοιχείο της πρώτης πρότασης είναι η απαγόρευση της επαναχρησιμοποίησης ορισμένων ζωικών υποπροϊόντων στην αλυσίδα ζωοτροφών, κυρίως νεκρών ζώων και ακατάλληλων προϊόντων ζωικής προέλευσης. Η μόνη πρώτη ύλη που επιτρέπεται να χρησιμοποιείται στο εξής για την παραγωγή ζωοτροφών είναι η ύλη που προέρχεται από ζώα τα οποία κρίνονται κατάλληλα για ανθρώπινη διατροφή.

Επιπλέον η πρόταση αυτή:

- θεσπίζει ορισμένες εναλλακτικές μεθόδους για τη χρησιμοποίηση ή την τελική διάθεση ζωικών υποπροϊόντων.

- ενισχύει τους κανόνες ελέγχου και εντοπισμού της προέλευσης ζωικών υποπροϊόντων.

- καθιερώνει τη σύνδεση του εξεταζόμενου τομέα με την κοινοτική περιβαλλοντική νομοθεσία.

- δημιουργεί νέο νομικό πλαίσιο για τον τομέα των ζωικών υποπροϊόντων.

- απλουστεύει την υφιστάμενη κοινοτική νομοθεσία, δημιουργώντας μια ενιαία νομοθετική πράξη που καλύπτει όλα τα ζωικά υποπροϊόντα τα οποία δεν προορίζονται για κατανάλωση από τον άνθρωπο.

3. ΠΑΡΑΤΗΡΗΣΕΙΣ ΓΙΑ ΤΗΝ ΚΟΙΝΗ ΘΕΣΗ

3.1. Γενική εικόνα της κοινής θέσης

Η κοινή θέση, η οποία εγκρίθηκε από το Συμβούλιο με ειδική πλειοψηφία, δεν αλλάζει τους βασικούς στόχους του προτεινόμενου κανονισμού και δέχεται τη μεγάλη πλειονότητα των τροπολογιών του Ευρωπαϊκού Κοινοβουλίου που εγκρίθηκαν στην πρώτη ανάγνωση. Ένα μέρος των τροπολογιών γίνονται δεκτές πλήρως ενώ άλλες επαναδιατυπώνονται για να βρεθεί κατάλληλη λύση για όλα τα κράτη μέλη. Ωστόσο δεν υπάρχει διαφορά απόψεων μεταξύ του Ευρωπαϊκού Κοινοβουλίου και της Επιτροπής για τις βασικές αρχές του κανονισμού. Ειδικότερα υπάρχει γενική συμφωνία όσον αφορά:

- την αρχή ότι μόνο τα ζωικά υποπροϊόντα που προέρχονται από ζώα κατάλληλα για κατανάλωση από τον άνθρωπο πρέπει να χρησιμοποιούνται στις ζωοτροφές.

- την απαγόρευση της ανακύκλωσης εντός του ίδιου ζωικού είδους.

- την ανάγκη να γίνουν πιο αυστηρές ορισμένες διατάξεις προκειμένου να βελτιωθεί ο έλεγχος και η ανιχνευσιμότητα των ζωικών υποπροϊόντων, και

- την ανάγκη για πρόσθετη ευελιξία στον κανονισμό προκειμένου να προσαρμοστεί η νομοθεσία στις τεχνικές εξελίξεις και στις νέες επιστημονικές αποδείξεις και σε περίπτωση ειδικών συνθηκών.

Η κοινή θέση δεν δέχεται μικρό αριθμό τροπολογιών του Ευρωπαϊκού Κοινοβουλίου, οι οποίες είναι στην πραγματικότητα οι ίδιες με αυτές που δεν υποστήριξε η Επιτροπή.

Το Συμβούλιο ενέκρινε την κοινή θέση με ειδική πλειοψηφία. Δύο κράτη μέλη την καταψήφισαν διότι ο κανονισμός δεν απαγορεύει ρητά τη χρήση μεταποιημένης ζωικής πρωτεΐνης και λιπών στις ζωοτροφές και διότι ο κανονισμός απαγορεύει τη χρήση υπολειμμάτων τροφίμων στα λιπαρά απόβλητα που προορίζονται για τη διατροφή των ζώων.

3.2. Ειδικά σχόλια για την κοινή θέση

3.2.1. Διατροφή των ζώων

Το Συμβούλιο συμφωνεί με το Ευρωπαϊκό Κοινοβούλιο για την απαγόρευση της ανακύκλωσης εντός του ίδιου είδους.

Η κοινή θέση εισάγει τη δυνατότητα παρέκκλισης από την προαναφερόμενη απαγόρευση για να επιτρέψει την εκτροφή ψαριών με ιχθυάλευρα και γουνοφόρων ζώων με προϊόντα τα οποία προέρχονται από σφάγια γουνοφόρων ζώων. Η παρέκκλιση αυτή μπορεί να γίνει μόνο ύστερα από επιστημονική γνωμοδότηση.

Η Επιτροπή μπορεί να υποστηρίξει τη θέση του Συμβουλίου. Ωστόσο η Επιτροπή θεωρεί ότι ο ενδεχόμενος κίνδυνος στην ιχθυοτροφία προέρχεται από την ανακύκλωση των αποβλήτων ιχθύων που προέρχονται από την εκτροφή των ίδιων ειδών για εμπορικούς σκοπούς. Συνεπώς η Επιτροπή επιθυμεί να διευκρινίσει ότι η απαγόρευση που προβλέπεται στο άρθρο 22 παράγραφος 1 εδάφιο α, της κοινής θέσης θα ισχύσει με βάση τα είδη και γι'αυτό δεν θα ισχύσει για τα ιχθυάλευρα που χρησιμοποιούνται στη διατροφή των εκτρεφόμενων ιχθύων εφόσον προέρχονται από διαφορετικά είδη.

3.2.2. Υπολείμματα τροφίμων

Το Συμβούλιο συμφωνεί με το Ευρωπαϊκό Κοινοβούλιο ότι ο κανονισμός πρέπει να ορίζει κανόνες για τη χρήση και τη διάθεση των υπολειμμάτων τροφίμων. Για το λόγο αυτό τα υπολείμματα τροφίμων εισάγονται στο πεδίο του κανονισμού, αλλά μόνο όταν προορίζονται για ειδικούς σκοπούς προκειμένου να αποφευχθεί επικάλυψη με την περιβαλλοντική νομοθεσία ή να αποφευχθούν τα εμπόδια στην ανάπτυξη νέων περιβαλλοντικών κανόνων για τα βιοαποικοδομήσιμα απόβλητα. Εισάγεται ορισμός για τα υπολείμματα τροφίμων. Ο ορισμός αυτός περιλαμβάνει απόβλητα από τις κουζίνες των νοικοκυριών για να εξασφαλιστεί η συνοχή με την επικείμενη νομοθεσία για την κλασσική πανώλη των χοίρων που εκδόθηκε από το Συμβούλιο στις 23 Οκτωβρίου 2001. Διευκρίνισε ότι τα υπολείμματα τροφίμων από διεθνή μέσα μεταφοράς ανήκουν στην κατηγορία 1 που είναι η κατηγορία υψηλότερου κινδύνου και θα καταστραφούν όπως ήδη απαιτείται από την ισχύουσα κοινοτική νομοθεσία.

Ωστόσο το Συμβούλιο δεν αποδέχεται τις τροπολογίες του Ευρωπαϊκού Κοινοβουλίου 102 και τμήμα της τροπολογίας 103 που αποσκοπούν να επιτρέψουν να συνεχιστούν τα λιπαρά απόβλητα που προορίζονται για τη διατροφή των ζώων και χρησιμοποιούν υπολείμματα τροφίμων.

Η Επιτροπή υποστηρίζει την παραπάνω θέση του Συμβουλίου. Ειδικότερα για τα λιπαρά απόβλητα που προορίζονται για τη διατροφή των ζώων πρέπει να σημειωθεί αρχικά ότι η πρακτική αυτή δεν είναι συμβατή με την απαγόρευση της ανακύκλωσης εντός του ίδιου ζωικού είδους και το αίτημα για πλήρη ανιχνευσιμότητα των συστατικών των τροφίμων. και τα δύο ζήτησε ρητά το Ευρωπαϊκό Κοινοβούλιο. Δεύτερον, τόσο η πρόσφατη κρίση των διοξινών όσο και η τρέχουσα εκδήλωση κρουσμάτων αφθώδους πυρετού καταδεικνύουν επαρκώς τους λόγους για τους οποίους δεν ενδείκνυται η συνέχιση αυτής της πρακτικής εκτροφής. Θα σημειωθεί ότι η κοινή θέση δεν θα αποκλείσει τη χρήση τροφικών αποβλήτων στη διατροφή των ζώων που προέρχονται από τις βιομηχανίες παραγωγής τροφίμων, όπου μπορεί να εξασφαλιστεί η ανιχνευσιμότητα των προϊόντων. Για λόγους διαφάνειας, σαφήνειας και ασφάλειας δικαίου, η ημερομηνία έναρξης ισχύος της απαγόρευσης αυτής πρέπει να συμπίπτει με την ημερομηνία της επικείμενης νομοθεσίας για την κλασσική πανώλη των χοίρων (δηλαδή 31 Οκτωβρίου 2002).

3.2.3. Διασταυρούμενη μόλυνση

Το Συμβούλιο συμφωνεί με το Ευρωπαϊκό Κοινοβούλιο για την ανάγκη εισαγωγής πρόσθετων και αυστηρότερων απαιτήσεων για την αποφυγή διασταυρούμενης μόλυνσης.

Η Επιτροπή υποστηρίζει την παραπάνω θέση του Συμβουλίου.

3.2.4. Ανιχνευσιμότητα

Το Συμβούλιο συμφωνεί με το Ευρωπαϊκό Κοινοβούλιο για την ανάγκη εισαγωγής πρόσθετων απαιτήσεων για τη βελτίωση της ανιχνευσιμότητας προϊόντων ή την ενίσχυση των απαιτήσεων για την ανιχνευσιμότητα που έχει ορίσει η πρόταση της Επιτροπής. Ωστόσο, η απαίτηση της σήμανσης μη επεξεργασμένων ζωικών υποπροϊόντων κατηγορίας 1 και 2 δεν γίνεται δεκτή από το Συμβούλιο, καθώς η απόθεση σημάνσεων σε σφάγιο ή στην κόπρο δεν έχει κανένα επιπλέον όφελος ούτε είναι πρακτική.

Η Επιτροπή μπορεί να δεχθεί την παραπάνω κοινή θέση του Συμβουλίου, καθώς η σήμανση ορισμένου μη επεξεργασμένου υλικού κατηγορίας 1, όπως το ειδικό υλικό κινδύνου, έχει ήδη καθιερωθεί από τον κανονισμό ΜΣΕ 999/2001 (ΕΚ) και μια πρόσθετη σήμανση των σφαγίων μηρυκαστικών δεν θα ευθυγραμμιζόταν με τον κανονισμό ΜΣΕ, που εξαιρείται από αυτή την απαίτηση. Επιπλέον πρέπει να σημειώσουμε ότι πρόσθετοι κανόνες για την σήμανση, συμπεριλαμβάνοντας τη δυνατότητα επέκτασης της σήμανσης σε άλλα μη επεξεργασμένα υλικά, ενδέχεται να οριστούν στο πλαίσιο της διαδικασίας επιτροπολογίας στο παράρτημα II του κανονισμού για τα ζωικά υποπροϊόντα.

3.2.5. Αποτέφρωση/Επανεξέταση των μεθόδων διάθεσης

Το Συμβούλιο συμφωνεί με το Ευρωπαϊκό Κοινοβούλιο για την ανάγκη θέσπισης απαιτήσεων για τη δημόσια υγεία όσον αφορά τις εγκαταστάσεις αποτέφρωσης που δεν καλύπτονται από την οδηγία 2000/76/ΕΚ για την αποτέφρωση των αποβλήτων και για την εισαγωγή της νομικής δυνατότητας να επανεξετάζονται οι εγκεκριμένες μέθοδοι διάθεσης σύμφωνα με τις νέες επιστημονικές συμβουλές.

Η Επιτροπή υποστηρίζει την παραπάνω θέση του Συμβουλίου.

3.2.6. Παρέκκλιση για ταφή και αποτέφρωση

Το Συμβούλιο συμφωνεί με το Ευρωπαϊκό Κοινοβούλιο για την ανάγκη να εισαχθεί παρέκκλιση για την ταφή και αποτέφρωση σφαγίων και ειδικού υλικού κινδύνου σε απομακρυσμένες περιοχές και στην περίπτωση εκδήλωσης σοβαρών μεταδοτικών ασθενειών διότι υπάρχει κίνδυνος εξάπλωσης κινδύνων για την υγεία λόγω έλλειψης εγκαταστάσεων διάθεσης.

Η Επιτροπή μπορεί να αποδεχτεί την παραπάνω θέση του Συμβουλίου.

3.2.7. Τετηγμένα λίπη, παράγωγα λιπών και λιπάσματα

Το Συμβούλιο συμφωνεί με το Ευρωπαϊκό Κοινοβούλιο για την ανάγκη απαγόρευσης της χρήσης τετηγμένων λιπών από υλικό κατηγορίας 2 για την παραγωγή παράγωγων λιπών για τη βιομηχανία καλλυντικών και φαρμάκων. Ωστόσο το Συμβούλιο δεν αποδέχεται την τροπολογία 88 του Κοινοβουλίου που αποσκοπεί να περιορίσει την εισαγωγή των λιπών μηρυκαστικών λόγω του κινδύνου ΜΣΕ, καθώς το θέμα αυτό ρυθμίζεται από τον κανονισμό αριθ. 999/2001 (ΕΚ) για τις ΜΣΕ.

Το Συμβούλιο συμφωνεί επίσης ότι οι κανονισμός πρέπει να ορίζει ειδικούς κανόνες για τη διάθεση στην αγορά και την εισαγωγή οργανικών λιπασμάτων, βελτιωτικών εδάφους και παράγωγων λιπών που παράγονται από υλικό κατηγορίας 2. Επειδή εκκρεμεί η έγκριση αυτών των κοινοτικών κανόνων κατόπιν επιστημονικής συμβουλής, τα κράτη μέλη μπορούν να διατηρούν την εθνική νομοθεσία τους.

Η Επιτροπή μπορεί να υποστηρίξει την παραπάνω θέση του Συμβουλίου.

3.2.8. Εξαγωγές και διαμετακόμιση

Το Συμβούλιο συμφωνεί με το Ευρωπαϊκό Κοινοβούλιο για την απαγόρευση εξαγωγής υλικού κατηγορίας 1 και 2. Ωστόσο ορισμένα ζωικά προϊόντα όπως κυνηγετικά τρόπαια, τα οποία προέρχονται από υλικό της κατηγορίας 1, η κόπρος και η επεξεργασμένη κόπρος, τα οργανικά λιπάσματα και τα παράγωγα λιπών, που ανήκουν στο υλικό της κατηγορίας 2 ή προέρχονται από αυτό, εξάγονται σήμερα σε τρίτες χώρες (και εισάγονται από αυτές), βάσει των προϋποθέσεων που καθορίζει η κοινοτική νομοθεσία, οι οποίες αναδιατυπώνονται στον κανονισμό. Για το λόγο αυτό διευκρινίζεται στο κείμενο του συμβιβασμού ότι οι τροπολογίες αυτές δεν θίγουν τα προϊόντα αυτά. Επιπλέον το Συμβούλιο συμφωνεί με το Ευρωπαϊκό Κοινοβούλιο για την ανάγκη να διευκρινιστεί ότι οι απαιτήσεις για τη διάθεση στην αγορά προϊόντων εφαρμόζονται και στις εξαγωγές τους.

Επιπλέον το Συμβούλιο συμφωνεί ότι ο κανονισμός πρέπει να ορίσει ελάχιστες προδιαγραφές για τη διαμετακόμιση των προϊόντων μέσω της Κοινότητας.

Η Επιτροπή μπορεί να υποστηρίξει την παραπάνω θέση του Συμβουλίου.

3.2.9. Ημερομηνία εφαρμογής

Το Συμβούλιο συμφωνεί με το Ευρωπαϊκό Κοινοβούλιο να τεθεί σε ισχύ νωρίτερα ο κανονισμός και ότι χρειάζεται τα κράτη μέλη να υποβάλλουν έκθεση στην Επιτροπή η οποία βεβαιώνει την πραγματική εφαρμογή του κανονισμού.

Η Επιτροπή υποστηρίζει την θέση του Συμβουλίου που προαναφέρεται.

3.2.10. Διάφορα

Το Συμβούλιο συμφωνεί επίσης με το Ευρωπαϊκό Κοινοβούλιο για τα ακόλουθα:

- ρύθμιση της θερμοκρασίας μη επεξεργασμένου υλικού κατηγορίας 3 κατά την αποθήκευση και τη μεταφορά.

- απαίτηση για σήμανση μη επεξεργασμένου υλικού τροφών ζώων συντροφιάς που προέρχεται από ζώα στα οποία έχουν χορηγηθεί ορμόνες.

- διευκρίνιση της δυνατότητας να εγκριθούν αντίστοιχες μέθοδοι επεξεργασίας της κόπρου κατόπιν επιστημονικής συμβουλής. Ωστόσο το Συμβούλιο θεωρεί πρόωρο να γίνει αναφορά σε έναν πίνακα αντιστοιχίας πριν την αξιολόγηση της επιστημονικής επιτροπής. Συνεπώς το τμήμα της τροπολογίας 92 που αφορά τον πίνακα αυτόν δεν ελήφθη υπόψη από το Συμβούλιο. Επιπλέον το τμήμα της τροπολογίας 62 που εξαιρεί τη στερεά κόπρο και τη λιπασματοποίηση από την απαγόρευση της επίστρωσης των βοσκότοπων δεν ελήφθη υπόψη από το Συμβούλιο, διότι η κόπρος υπό οποιαδήποτε μορφή αποκλείεται ήδη από την απαγόρευση αυτή και διότι δεν υπάρχει αιτιολόγηση για την εξαίρεση του προϊόντος λιπασματοποίησης από μία γενική πολιτική που αφορά την επίστρωση πρωτεϊνικού υλικού στους βοσκότοπους.

- εισαγωγή αυστηρότερων απαιτήσεων για τη χρήση αίματος στις ζωοτροφές.

- βελτίωση της σαφήνειας σε αρκετές αιτιολογικές σκέψεις, άρθρα και παραρτήματα.

Επιπλέον το Συμβούλιο συμφωνεί να

- διασαφηνιστεί ότι τα κράτη μέλη, δύνανται να ρυθμίζουν την εισαγωγή και τη διάθεση στην αγορά προϊόντων για τα οποία δεν αναφέρονται κανόνες στα Παραρτήματα VII και VIII του κανονισμού .

- να παρέχει μεγαλύτερη ευελιξία για τη διακίνηση της κόπρου.

- να επιτρέψει την εκτροφή απειλούμενων με εξαφάνιση νεκροφάγων ζώων με ολόκληρα σφάγια κατόπιν κατάλληλων κανόνων προς έγκριση από την Επιτροπή.

- να εισάγει ορισμένες συντακτικές αλλαγές με στόχο να βελτιωθεί η σαφήνεια του κανονισμού.

Τέλος ο συμβιβασμός του Συμβουλίου δεν δέχεται λίγες τροπολογίες του Ευρωπαϊκού Κοινοβουλίου που συνδέονται με διάφορες αιτιολογικές σκέψεις, καθώς δεν ταιριάζουν με τις διατάξεις στο κείμενο ή δεν ευθυγραμμίζονται με τις διατάξεις στο κείμενο του κανονισμού (τροπολογίες 3, 4, 6, 10 και 12) ή δεν είναι σωστές (τροπολογία 11).

Η Επιτροπή δεν έχει αντιρρήσεις για τα παραπάνω. Ωστόσο η Επιτροπή υποστηρίζει το τμήμα της τροπολογίας 11 του Ευρωπαϊκού Κοινοβουλίου που στοχεύει να απομακρύνει την παραπομπή για την αύξηση της παραγωγικότητας.

4. ΣΥΜΠΕΡΑΣΜΑ

Η Επιτροπή υποστηρίζει το κείμενο της προεδρίας για την κοινή θέση, την οποία ενέκρινε το Συμβούλιο με ειδική πλειοψηφία.

5. ΔΗΛΩΣΕΙΣ ΤΗΣ ΕΠΙΤΡΟΠΗΣ

Οι δηλώσεις της Επιτροπής στο Συμβούλιο Γεωργίας στις 19 Ιουνίου 2001 περιλαμβάνονται στο παράρτημα της παρούσας ανακοίνωσης.

ΠΑΡΑΡΤΗΜΑ

ΔΗΛΩΣΕΙΣ ΤΗΣ ΕΠΙΤΡΟΠΗΣ

Άρθρο 12 (ερμηνεία της οδηγίας 2000/76/ΕΚ σχετικά με την αποτέφρωση)

Εντός έξι μηνών από την έκδοση, η Επιτροπή θα παράσχει οδηγίες για την ερμηνεία του άρθρου 2, σημείο α, στοιχείο vii της οδηγίας 2000/76/ΕΚ προκειμένου να διευκρινίσει το πεδίο εφαρμογής της οδηγίας αυτής σε σχέση με τη διάθεση ζωικών υποπροϊόντων, συμπεριλαμβανομένης της νομικής δυνατότητας διάθεσης ειδικού υλικού κινδύνου σε μονάδες αποτέφρωσης χαμηλού δυναμικού, εξετάζοντας παράλληλα τη μακροχρόνια προσέγγιση. Επίσης, κατά την ίδια περίοδο, η Επιτροπή θα μελετήσει την αξιολόγηση κινδύνου της Συμβουλευτικής Επιτροπής για τη Σπογγώδη Εγκεφαλοπάθεια όσον αφορά τους δυνητικούς κινδύνους που προκύπτουν από τη χρήση μικρών μονάδων αποτέφρωσης για τη διάθεση των υλικών αυτών.

Άρθρο 22 (απαγόρευση ανακύκλωσης εντός του ίδιου είδους)

Πριν από την έκδοση του κανονισμού, η Επιτροπή αναλαμβάνει να ζητήσει τη γνώμη της Επιστημονικής Συντονιστικής Επιτροπής ως προς το εάν η εκτροφή εκτρεφόμενων ψαριών με ζωοτροφές που προέρχονται από ψάρια και γουνοφόρων ζώων με ζωοτροφές που προέρχονται από γουνοφόρα ζώα παρουσιάζει κίνδυνο για την υγεία των ζώων ή του ανθρώπου. Εάν από τη γνώμη της Επιστημονικής Συντονιστικής Επιτροπής συνάγεται ότι δεν υπάρχει κίνδυνος, η Επιτροπή θα προτείνει, το συντομότερο δυνατόν, με τη διαδικασία του άρθρου 33 παράγραφος 2, παρέκκλιση η οποία θα επιτρέπει τη συνέχιση της πρακτικής αυτής.

Άρθρο 24 (ταφή και καύση ζώων μηρυκαστικών που περιέχουν ειδικό υλικό κινδύνου)

Η Επιτροπή θα καταβάλει κάθε δυνατή προσπάθεια για να υποβάλει εγκαίρως προτάσεις για να καταστεί δυνατή η θέσπιση λεπτομερών ρυθμίσεων για την εφαρμογή του άρθρου 24 βάσει επιστημονικών γνωμοδοτήσεων. Στις ρυθμίσεις αυτές, βάσει των επιστημονικών γνωμοδοτήσεων, θα καθορίζονται ασφαλείς μέθοδοι για την καύση και την ταφή ζωικών υποπροϊόντων συμπεριλαμβανομένων των υλικών που είναι μολυσμένα με ειδικό υλικό κινδύνου. Ανάλογα με την περίπτωση, οι ρυθμίσεις αυτές θα ορίζουν ότι η καύση και η ταφή πρέπει να πραγματοποιούνται έτσι ώστε να τηρούνται οι στόχοι που αναφέρονται στο άρθρο 4 της οδηγίας 75/442/ΕΟΚ, όπως έχει τροποποιηθεί.

Άρθρο 32 (Μεταβατικά μέτρα)

Όταν είναι δικαιολογημένο και σκόπιμο, η Επιτροπή θα προτείνει μεταβατικά μέτρα για να παρασχεθεί χρόνος προσαρμογής ιδίως των μονάδων αποτέφρωσης και των μονάδων μεταποίησης χαμηλού δυναμικού στις νέες απαιτήσεις του κανονισμού.

Άρθρο 23 (Παρέκκλιση για τη διατροφή νεκροφάγων ζώων)

Στο πλαίσιο της διαδικασίας επιτροπολογίας, η Επιτροπή θα προτείνει κατάλληλους κανόνες για τη χρήση υλικών κατηγορίας 1 για τη διατροφή νεκροφάγων ζώων δυνάμει του άρθρου 23 και συνακόλουθες τροπολογίες του παραρτήματος του κανονισμού για τις ΜΣΕ.

Παραρτήματα VII και VIII (εμπόριο και εισαγωγές)

Το συντομότερο δυνατόν μετά την έναρξη ισχύος του κανονισμού, η Επιτροπή θα επανεξετάσει τους λεπτομερείς κανόνες για το εμπόριο και τις εισαγωγές βάσει σχολίων που θα λάβει από τα κράτη μέλη, και, εφόσον απαιτείται, θα προτείνει τη θέσπιση τεχνικών τροπολογιών δυνάμει των διαδικασιών επιτροπολογίας.